Szentháromság-székesegyház (Tbiliszi)

A tbiliszi Szentháromság-székesegyház (grúzul: grúzul: თბილისის წმინდა სამების საკათედრო ტ აძარი Tbilisis tsminda samebis sakatedro tadzari), közismert nevén Szameba (grúzul: სამების ლავრა, azaz Szentháromság), a grúz ortodox egyház főszékesegyháza, amely Grúzia fővárosában, Tbilisziben található. 1995 és 2004 között épült, a világ kilencedik legmagasabb keleti ortodox székesegyháza, és teljes alapterületét tekintve a világ egyik legnagyobb vallási épülete. A Szameba a grúz egyházi építészetet a történelem különböző szakaszaiban meghatározó hagyományos stílusok szintézise, és bizánci hatások is felfedezhetők benne. Története és építése A grúz ortodox egyház autokefáliájának 1500., valamint Jézus születésének 2000. évfordulója alkalmából egy új székesegyház építésének ötlete már 1989-ben, az akkori Grúz Szovjet Szocialista Köztársaság nemzeti ébredésének sorsdöntő évében felmerült. 1989 májusában a grúz ortodox egyház és Tbiliszi hatóságai nemzetközi pályázatot hirdettek a „Szentháromság-székesegyház” projektjére. A pályázat első fordulójában, amelyre több mint száz terv érkezett, nem hirdettek győztest. Végül Arcil Mindiasvili építész terve nyerte meg a pályázatot. A Grúziában ezt követő zavaros, polgári nyugtalansággal terhes évek hat évvel elhalasztották ezt a grandiózus tervet, és végül csak a Szovjetunió felbomlása után, 1995. november 23-án tették le az új székesegyház alapkövét. A székesegyház építését „a grúz nemzeti és spirituális újjászületés szimbólumának” kiáltották ki, és nagyrészt üzletemberek és egyszerű polgárok névtelen adományaiból finanszírozták. 2004. november 23-án, Szent György napján a székesegyházat II. Illés grúz katolikosz-pátriárka és a világ többi ortodox egyházának magas rangú képviselői szentelték fel. A ceremónián részt vettek a grúziai más vallási és felekezeti közösségek vezetői, valamint politikai vezetők is. Az új székesegyház-komplexum számára kiválasztott terület legalább egy része magában foglalta az egykori Hodzsavank nevű régi örmény temető területét. A temetőben egykor egy örmény templom is állt, amelyet a szovjet időszakban Lavrentyij Berija parancsára leromboltak. A temető legtöbb sírkövét és emlékművét szintén megsemmisítették, a területet pedig szabadidőparkká alakították. Ennek ellenére a temető még mindig számos sírt rejtett, amikor megkezdődött a Szameba-székesegyház építése. Az egyik szerző szerint a temetőt „botrányos tiszteletlenséggel” kezelték, miután az építkezés területén mindenfelé szétszórt csontok és sírkövek bukkantak fel. 2024 januárjának elején felháborodást váltott ki egy olyan ikon felfedezése, amelynek egyik kisebb képén Moszkvai Szent Matrona Nikonova, egy orosz ortodox szent megáldja Sztálint. A teológusok szokatlannak minősítették Sztálin jelenlétét egy ikonon. A Sztálint ábrázoló ikont a konzervatív Grúziai Hazafiak Szövetsége tagjai adományozták. Január 10-én a Sztálint ábrázoló ikont kék festékkel rongálták meg egy olyan incidens során, amely felkeltette a sajtó figyelmét, és amelyet tüntetések követtek. A botrányos ikont végül eltávolították a templomból. Építészeti jellemzői A Szameba-székesegyházat az Elia-dombon emelték, amely a Kura folyó bal partja fölé magasodik Ótbiliszi történelmi Avlabari negyedében. A hagyományos grúz stílusban, de nagyobb vertikális hangsúllyal tervezett épületet „sokan csúfságnak tartják, de ugyanennyien mélyen tisztelik is.” A székesegyház kereszt alaprajzú, a négyezet feletti kupolája nyolc oszlopon nyugszik. Ugyanakkor a kupola paraméterei függetlenek az apszisoktól, ami monumentálisabb megjelenést kölcsönöz a kupolának és általában az egész székesegyháznak. A kupolát egy 7,5 méter magas aranyozott kereszt koronázza. A székesegyház kilenc kápolnából áll (az Arkangyalok, Keresztelő Szent János, Szent Nino, Szent György, Szent Miklós, a Tizenkét Apostol és a Mindenszentek kápolnája); ebből öt egy nagy, föld alatti részben található. A székesegyház alapvetően két részből – egy föld feletti és egy föld alatti szakaszból – áll. A teljes magasság a nulladik szinttől a kereszt csúcsáig 86,1 méter (maga a kereszt 7,5 méter magas). A lavra föld alatti szakasza kétszintes. A székesegyház alapozása 14,07 méter mélyen van, az alsó szint padlója pedig 13,07 méteren (plusz 1 méter az alapozásnak). Ezen méretek alapján a Szentháromság-székesegyház teljes magassága 100,17 méter (86,10 + 14,07). A székesegyház hossza 70,45 méter, szélessége pedig 64,68 méter. A székesegyház teljes alapterülete körülbelül 5000 négyzetméter. Az építéshez természetes anyagokat használtak. A padló márványlapokból készült, és az oltárt is mozaik fogja díszíteni. A falfestményeket egy Amiran Goglidze vezette művészcsoport készíti. A már elkészült Szameba-komplexum a fő székesegyházból, egy különálló harangtoronyból, a pátriárka rezidenciájából, egy kolostorból, egy papi szemináriumból és teológiai akadémiából, számos műhelyből, pihenőhelyekből stb. áll. Galéria Jegyzetek Fordítás Ez a szócikk részben vagy egészben a Holy Trinity Cathedral of Tbilisi című angol Wikipédia-szócikk ezen változatának fordításán alapul. Az eredeti cikk szerkesztőit annak laptörténete sorolja fel. Ez a jelzés csupán a megfogalmazás eredetét és a szerzői jogokat jelzi, nem szolgál a cikkben szereplő információk forrásmegjelöléseként.